Genre: Opinion/Argumentation

Okič, Fani: Kraljestvo Velike kače: o kulturi avtohtonov predkolumbovske Amerike od Aljaske do Ognjene zemlje <p/> Knjiga je ena izmed trilogije, ki govori o davni zgodovini pracivilizacij. Prva je Razpoke časa, druga je Kraljestvo Velike kače in tretja Megaliti. <p/> Avtorica je svoje življenje posvetila raziskovanju pracivilizacij in spreminjanju (po njenem mnenju) zmotne zgodovinske resnice. Tudi ta knjiga ni prav nič drugačna. Če bralec vsaj malo pozna zgodovinska dejstva, ga bo branje te in seveda vseh ostalih knjig, resnično spravilo v dilemo. <p/> Kraljestvo Velike kače se bere zelo tekoče, v njej je podanih ogromno zgodovinskih dejstev, ki pa so razložena drugače, kot smo se jih naučili mi. Uradna znanost se ni kaj dosti ukvarjala z njenimi deli, saj je zelo težko zanikati njene trditve, ki so podprte z mnogimi dokaznimi viri. Knjiga govori o avtohtonih prebivalcih predkolumbovske Amerike. Že njen prvi stavek: »Knjiga Kraljestvo Velike kače ni knjiga o Indijancih. «, nam zelo nazorno pokaže avtoričino nestrinjanje z uradno zgodovino. Amerika ni bila odkrita s Krištofom Kolumbom, ampak je na tem kontinentu že v pradavnini živelo veliko civilizacij, ki jim uradna zgodovina ne priznava statusa, ki bi si ga zaslužili. Veliko že odkritih arheoloških ostankov priča o njihovem izjemnem znanju gradbeništva, ki je ostalo spregledano, ogromno ostankov pa še čaka, da jih odkrijemo.